|  |  | ### Hírlevél Új Könyek 2024. november 20. |
| Kicsimackó és Málnamaci egy egész hetet a nagymamáéknál töltenek. Minden nagyon más, mint otthon, és este hiányzik Mackómama. De nagymamával és nagyapával annyi érdekes dolgot lehet csinálni: horgászni, borsót pucolni, "Ki nevet a végén?"-t játszani, és végtelenül mesélni este... hogy szinte elrepül a szünet, és Kicsimackó azt sem tudja, mit meséljen először, amikor betoppannak a szülei! Ebben a mesekönyvben minden benne van arról, miért olyan különleges az unokák és a nagyszülők kapcsolata. |
| 1664 decemberében üstökös tűnik fel az égen Amszterdam fölött. Az emberek riadtan találgatják, mit jövendöl: balszerencsét hoz-e, vagy azt ígéri, hogy a pestisjárvány sújtotta város lakóinak sorsa végre jobbra fordul. A városháza előtt összegyűlt tömegben ámulva követi az égi jel útját Maaike, a tésztaműves lány is, aki egy fájdalmas csalódás után talált új otthonra a nagynénje házában. Kis boltjuk, A narancsfához címzett csemegesütöde egyaránt menedéket kínál a tél hidege és a szív fájdalmai ellen. Miközben a város Szent Miklós ünnepére készül, és a levegőt betölti a spekulatius keksz fűszeres illata, új vásárló tűnik fel a cukrászboltban. Hendrik éveken át a Kelet-Indiai Társaság hajóorvosaként járta a világot Ázsiától Amerikáig, de egy súlyos betegség és egy váratlan örökség miatt úgy döntött, Amszterdamban kezd új életet. Először csak gyerekkora ízeit keresve nyit be a narancsfa jele alatti üzletbe, ám amikor egy előkelő páciense megbízásából nyomozni kezd egy mérgezéses eset ügyében, újra kereszteződnek útjaik Maaikéval. El tudják-e feledtetni egymással a múltat? És valóban erősebb-e a szeretet a halálnál? A kötet különlegessége, hogy a 17. századi Hollandiába vezető történetet a holland aranykor ma is elkészíthető, kedvenc süteményreceptjei egészítik ki, az almás pitétől a marcipángyümölcsön és a palacsintán át a szirupos ostyáig. |
| A Sonny Boy egy olyan ember memoárja, aki nem tart már semmitől és nem akar többé a közönség előtt titkolózni. A nagy szerepek, a meghatározó szakmai együttműködések, a lényeges kapcsolatok a helyükre kerültek az életében, a szórakoztatást és a művészetet magas színvonalon hozta közös nevezőre. Al Pacino mozgalmas, megpróbáltatásokkal teli, művészileg kiteljesedett életében mindig is a céltudatosság és a szeretet volt az iránytű. A szerelmed cserben hagyhat, az ambícióidat letörhetik, azok a fények, amelyek vakítóan rád ragyogtak, idővel elhalványulhatnak. De a szakmád, a színészmesterség iránt táplált mély szeretet, elkötelezettség és szenvedély végigkísér az utadon. Az egyes szám első személyben megírt életrajzban a színész egy különleges utazáson társául fogadja az olvasót. Őszintén feltárja előtte karrierje meghatározó pillanatait, nehéz döntései okát, és a legszemélyesebb érzéseit, gondolatait - annak történetét, hogyan lett a kis bronxi Sonnyból - ahogy a barátai becézték - Hollywood ünnepelt, Oscar-díjas színészfejedelme. |
| "Előfordul, hogy megteszünk mindent, ami tőlünk telik, de akkor is hiába. Ilyenkor hátrálnunk kell egy lépést, és a beláthatatlan, csodás univerzumra bíznunk, hogy megtörténjen, aminek meg kell lennie." Amaya, a kiskutya magára maradt, és a néma hegyek mélyén kóborol. Egy irtózatos hóviharban elkeveredett a szülei mellől, és életében először egyedül kell helytállnia. Találkozik egy bölcs, öreg farkassal, aki megmenti az életét, és vezetőjéül szegődik ezen a feledhetetlen utazáson. Amaya és öreg barátja a holdat követik. Miközben éjjel-nappal haladnak előre a hófödte tájon, életre szóló leckéket sajátítanak el szeretetről, áldozathozásról, az életről és a veszteségekről: végeredményben a változás természetéről. James Norbury könyvei és megkapó illusztrációi világszerte millióknak nyújtanak inspirációt. Ezek a művek érzékeny húrokat pendítenek meg olvasóik lelkében. Negyedik könyvében Norbury egy olyan utazásra kíséri el régi és új olvasóit, amely a keresés örök témáját dolgozza fel, és amelynek emléke, ha elolvastuk, örökké velünk marad. A Nagy Panda és Kicsi Sárkány, Az utazás és A macska, aki zent tanított szerzője ismét megindító történettel és kedves, művészi rajzokkal szólítja meg a felnőtt és a fiatal olvasót egyaránt. |
| Téli álomvilág 1932-ben, közvetlenül a mátraházai szanatórium megépítése után Kékestetőn megnyitja kapuit az ország első gyógyszállója. Bár a hotel elsősorban a jómódú vendégeknek kínál kezeléseket, váratlan eseményeknek köszönhetően Ilka, a gyári munkás Miklós lánya is elutazhat a Mátrába, gyógyírt keresve a több éve tartó nehézlégzésére és köhögési rohamaira. A 17 esztendős gimnazista lány itt ismerkedik meg Bálinttal, az első világháborút megjárt katonatiszttel, Erzsivel, a gyöngyösi ápolónővel, Otíliával, a hűvös dívával, a kamasz Jancsival és egy neves pesti ügyvéd nejével, Irmával, akikkel néhány hétre összefonódik az életük. Álmok, félelmek, vágyak találkoznak a szálló folyosóin és az erdő hólepte, égbe kapaszkodó fái alatt. Ki milyen titkot hozott magával a havas hegycsúcsra, mekkora veszélyt jelentenek az épület körül ólálkodó farkasok és az éjjelente felbukkanó sötét alak? Ki hagyhatja el gyógyultan az intézetet, és ki az, akit nem tudnak megmenteni a kezelések? Palotás Petra, a történelmi-romantikus regények népszerű, Év könyve díjas írónőjének páratlan hangulatú, zárt világban játszódó története egy különleges időutazásra invitálja az olvasót. |
| Talán nincs még egy olyan szakácskönyvszerző, akinek a neve ennyire összeforrott volna a rajongása tárgyával, mint Szatmári "Főzelékes" Ferié. Ennek a tőről metszett magyar ételfajtának ő a nem hivatalos, de jól ismert nagykövete. Évtizedes munkásságának összefoglalója ez a kötet, amely klasszikus fogásai mellett vadonatúj ételeket is tartalmaz, a teljességre törekvés igényével. A Főzelékbiblia akárcsak a Biblia maga, két fő egységből áll. Az "ószövetségi" részben a nagymama konyhájából vagy a napköziből jól ismert fogásokhoz - a zöldborsófőzeléktől kezdve a spenóton át a tökfőzelékig - kapunk minőségi recepteket megszívlelendő jótanácsokkal, hogy a hagyományok tovább öröklődhessenek a családban. A második, mondhatni "újszövetségi" részben pedig valóságos ízkavalkáddal találkozhatunk, hiszen Feri lenyűgöző kreativitással képes ötvözni a magyar gasztronómiai hagyományokat izgalmas, a só-bors-paprika hármasán túlmutató fűszerekkel és főzelékben korábban ritkán látott zöldségekkel, hogy ne csak tápláló és egészséges, de ínycsiklandó ételek is szülessenek a jól ismert alapokon. Így olyan finomságok is a tányérunkra kerülhetnek, mint az ajváros zöldbabfőzelék, az édesköményes-narancsos lencsefőzelék vagy éppen a padlizsános- paradicsomos csicseriborsó-főzelék. És mivel nincsen főzelék feltét nélkül, ehhez is kapunk jó pár használható tippet; bizony babpogácsa, borsófasírt, skót tojás, sőt zöldséges rizsgolyó is megkoronázhatja mostantól kedvenceinket. |
| Szerelmek és csalódások, botrányok és rejtélyek a 19. századi Balatonfüreden A szabadságharc bukása után Füreden is nehéz, sötét időszak következik. Györöky Ilkáék azonban az országot és a családot ért fájdalmas veszteségek ellenére sem adják fel a reményt, hogy eljön majd egy jobb, szebb kor. És nem is kell csalatkozniuk. A település újabb fénykora az 1860-as években köszönt be, amikor a nyári idény rendszeres vendége lesz többek között Jókai Mór és felesége, a híres színésznő, Laborfalvi Róza. Ilkáék is közelebbi kapcsolatba kerülnek az immár füredi lakosnak számító házaspárral, és a fürdőtelepi nyarak egyre inkább a saison fénypontja, az Anna-bál körüli eseményekben teljesednek ki. A már nagymamakorú Ilka családját több tragédia is éri, ám még több örömteli eseményben van részük ezekben a mozgalmas évtizedekben, amelyek jókedvben és bánatban egyaránt bővelkednek. Az Anna-bál szerelmesei és A szabadság szerelmesei című kötetekből megismert és az újonnan színre lépő szereplőkkel, valós és kitalált alakokkal Balatonfüred újabb, izgalmas és gyönyörű korszakát, az Osztrák-Magyar Monarchia letűnt nyarainak fürdő- és társasági életét ismerheti meg az olvasó Fábián Janka új regényében. |
| "Soha nem ettem még... ilyen finomat!" - mondhatná Mabel, ha Mrs. Lipton neki is hagyna egy-két falatot ínycsiklandó fogásaiból, amelyeket mostantól bárki elkészíthet a saját otthonában is. Az ikonikus Csengetett, Mylord? sorozat világát megidéző szakácskönyvben az epizódokban előforduló fogások receptjei mellett megjelennek az V. György korabeli Anglia kulturális hagyományai is. Ha elkészült a páratlan ebéd, töltsenek maguknak mellé egy pohárka Château Lafite-ot őméltósága pincéjéből! A kötet a sorozat jogtulajdonosainak jóváhagyásával készült! BOROMISZA ISTVÁN, A Csengetett,Mylord? univerzum című enciklopédia szerzője. A nagy sikerű Csengetett,Mylord? univerzum kötet után a szakácskönyv igazi szerelemprojekt volt számára, amellyel reményei szerint még tovább tudta bővíteni az egyébként is méretes univerzumot. JALECZ LAJOS 1989 óta foglalkozik gasztronómiával, amikor is megnyitotta első, indonéz vendéglőjét Gyulán, amely szenzációnak számító konyhájával 10 éven belül háromszor került be az ország 10 legjobb étterme közé. Később a magyar konyha specialitásaival, majd gasztronómiai szaktanácsadással és étlapok tervezésével foglalkozott, valamint kialakított egy korhű konyhát a gyulai Almásy-kastélyban. A sorozat jellegzetes karaktereinek és humorának rajongójaként ő biztosítja a Csengetett, Mylord? ihlette receptek minőségét mint séf és gasztronómiai szakértő. |
| A Putyin hatalmi gépezetével bátran szembeszálló ellenzéki vezető megrendítő önéletrajza Alekszej Navalnij 2020-ban kezdte írni a memoárját, nem sokkal azután, hogy kis híján végzetes merényletet kíséreltek meg ellene. Elmeséli a teljes élettörténetét: ifjúkorát, politikai tevékenységének kezdeteit, mesél a házasságáról és családjáról, arról, ahogy mind keményebben és hatékonyabban szállt szembe a világ egyik szuperhatalmával, amely el akarta hallgattatni, és a meggyőződéséről, hogy Oroszországban a változás elkerülhetetlen - s neki, a munkatársaival együtt, mindent meg kell tennie érte. Memoárja második felében a börtönbeli élményeiről mesél - gyakran derűsen, sőt humorral, máskor tökéletesen érthető ingerültséggel. Olvashatjuk a börtönnaplóját, leveleit, Instagram-posztjait - ám írni egyre ritkábban tudott, és egyre kevesebb írását tudta kijuttatni a börtönből. Közben újabb és újabb nevetséges vádakat emeltek ellene, egyre hosszabbodott büntetése, és Navalnij számára már világos volt, hogy élete - vagy a rezsim fennállása - végéig börtönben fog maradni. Kegyetlen és cinikus eszközökkel próbálták megtörni az akaratát és a méltóságát - de ez sohasem sikerült... "Ez a könyv Alekszej életének s egyben a diktatúra elleni elhivatott küzdelmének testamentuma - a meggyőződésének, amiért feláldozott mindent, végül az életét is. A könyv oldalain keresztül az olvasó megismerheti az embert, akit annyira szerettem: a makulátlanul tisztességes és rendületlenül bátor férfit. Történetének közreadása nem csak tisztelgés az emléke előtt; inspirációval szolgálhat másoknak is, hogy álljanak ki az igazukért, és soha ne veszítsék szem elől azokat az értékeket, amelyek igazán számítanak." Julija Navalnaja |